Rapid şi Steaua vor juca finala Cupei României la volei masculin
CS Rapid Bucureşti şi CSA Steaua Bucureşti vor juca finala Cupei României la volei masculin, după ce s-au impus, sâmbătă, în semifinalele desfăşurate în Sala Sporturilor din Mioveni.
CS Rapid Bucureşti a învins-o pe CSM Arcada Galaţi, campioana en titre şi finalista Cupei de anul trecut, cu 3-1 (20-25, 25-19, 25-22, 25-17), fiind condusă de Amir Ghafour, cu 23 de puncte, de la învingători s-au mai remarcat Aliasghar Mojarad (12) şi Nicolas Marechal (11). Finlandezul Aaro Nikula a fost cel mai bun de la gălăţeni (21 puncte).
CS Dinamo Bucureşti, care are în palmares 11 Cupe ale României, a fost întrecută de CSA Steaua Bucureşti cu 3-1 (34-32, 25-27, 25-20, 25-17).
Gabriel Bontea (18 puncte), Mircea Peţa (15) şi Lukasz Wiese (14) s-au remarcat de la roş-albaştri, în timp ce de la Dinamo s-au evidenţiat Sergio Luiz Felix Junior (14) şi Mohammad Barbast (11).
Steaua a jucat ultima finală în Cupa României în 2022 (după o pauză de 25 de ani), când a pierdut cu 0-3 în faţa formaţiei Arcada Galaţi.
Finala Rapid - Steaua va avea loc duminică, de la ora 18:00, la Mioveni.
Sursa: Agerpres
Urmăriți SPORT.RO și pe Google News